CELEX: 62019TN0537
Language: el
Date: 2019-07-30 00:00:00
Title: Υπόθεση T-537/19: Προσφυγή της 30ής Ιουλίου 2019 — DK κατά GSA

30.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/65
            
         
      Προσφυγή της 30ής Ιουλίου 2019 — DK κατά GSA
      (Υπόθεση T-537/19)
      (2019/C 328/73)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: DK (εκπρόσωποι: T. Bontinck και A. Guillerme, δικηγόροι)
      
         Καθού: Οργανισμός του Ευρωπαϊκού GNSS
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση του Οργανισμού GSA της 20ής Μαΐου 2019 περί αρνήσεως παροχής πλήρους προσβάσεως στο έγγραφο «summary of 26 June 2017 by Mr [X» [«περίληψη της 26ης Ιουνίου 2017 από τον κ. [X]»]·
               
            
                  —
               
               
                  να καταδικάσει τον Οργανισμό GSA στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής ο προσφεύγων προβάλλει δύο λόγους.
      
                  1.
               
               
                  Ο πρώτος λόγος αντλείται από πλάνη περί το δίκαιο κατά την εφαρμογή του άρθρου 4, παράγραφος 1, στοιχείο α', του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43). Συναφώς, ο προσφεύγων εκτιμά ότι η απόφαση του Οργανισμού του Ευρωπαϊκού GNSS (GSA) της 20ής Μαΐου 2019 με την οποία ο Οργανισμός του Ευρωπαϊκού GNSS του αρνήθηκε την πλήρη πρόσβαση στο έγγραφο «summary of 26 June 2017 by Mr [X]» («περίληψη της 26ης Ιουνίου 2017 από τον κ. [X]»), είναι παράνομη καθόσον η άρνηση αυτή στηρίζεται στην εξαίρεση για λόγους προστασίας της δημόσιας ασφάλειας που προβλέπεται στο άρθρο 4, παράγραφος 1, στοιχείο α', του κανονισμού 1049/2001 δεδομένου ότι το έγγραφο αυτό:
                  
                              —
                           
                           
                              δεν συνδέεται με ζητήματα δημόσιας ασφάλειας, στο μέτρο που αφορά υπόθεση σχετική με το προσωπικό του Οργανισμού, και·
                           
                        
                              —
                           
                           
                              δεν είναι διαβαθμισμένο ως [περιορισμένης χρήσεως ΕΕ] [RESTREINT/RESTRICTED EU].
                           
                        
            
                  2.
               
               
                  Ο δεύτερος λόγος αντλείται από πλάνη περί το δίκαιο κατά την εφαρμογή του άρθρου 4, παράγραφος 1, στοιχείο β', του κανονισμού 1049/2001. Συναφώς, ο προσφεύγων θεωρεί ότι η προσβαλλόμενη απόφαση είναι παράνομη καθόσον η άρνηση στηρίζεται στην προβλεπόμενη στο άρθρο 4, παράγραφος 1, στοιχείο β', του κανονισμού 1049/2001 εξαίρεση για λόγους προστασίας των προσωπικών δεδομένων των φυσικών προσώπων η οποία μνημονεύονται στο έγγραφο, δεδομένου ότι η επίκληση της εξαιρέσεως αυτής είναι, στην προκειμένη περίπτωση, αδικαιολόγητη και δυσανάλογη.